钦定古今图书集成/明伦汇编/氏族典/第057卷 > 徐知询
## 钦定古今图书集成/明伦汇编/氏族典/第057卷 > 徐知询

按《十国春秋》，吴徐知询，温第二子也。温养子知诰，既
操国柄，威权寖盛。金陵行军司马徐玠讽温曰：“居中
辅政之重，不宜假于他人，当以亲子代之。”温即遣知
询入觐，谋代知诰秉钧。会温暴死，知询奔还金陵，拜
诸道副都统，镇海宁国等军节度使，兼侍中、辅国大
将军、检校太尉、守中书令、金陵尹。知询素暗懦，遇诸
弟颇薄。玠知其必败，反持其短，输诚于知诰，由是知
询内为诸弟所构，外为玠所卖而不知也。自以控强
兵，居重地，去知诰如举手易耳。温丧未终，屡请知诰
来金陵，知诰有心计，阴使人趣其入朝。俄知询至广
陵，知诰疏其罪状，谪授统军，领镇海军节度使。知询
既失金陵，往时莫府皆散去，独李建勋一人随之。及
至润州，常会僚佐，谈宴终日，永绝顾望。未几，移镇洪
州，赐爵东海郡王。太和六年卒。谥曰“康。”